作者:李昴英
標題:賀新郎
內容:過雨璇空溼。浩秋香、光浮桂菊，曉風吹入。柳系牙檣應小駐，草草還成勝集。又追趁、牡車原隰。照座玉人風骨聳，想胸蟠、蕊闕琳琅笈。真作者，世難及。遠山雲霧工開翕。共朱闌徙倚，總好錦囊收拾。老我祗今才思澀，知二爭如知十。戛金縷、檀敲休急。訪古夷猶行八境，憶朝陽、鳴鳳台端立。筆也醉，硯池吸。